<classify> ZIARA ya Naibu Waziri wa Madini, Stanslaus Nyongo aliyoifanya katika mgodi wa dhahabu wa Nyakavangala wilayani Iringa imewaponza wamiliki wanane wa mgodi huo waliojikuta mikononi mwa Polisi baada ya taarifa zao kuonesha kuna udanganyifu wa kiwango cha madini wanayozalisha.Wamiliki hao ni Thomas Masuka, Mkurugenzi wa Kampuni ya Thomas Masuka and Partners inayoendesha mgodi huo, Josephat Manko, Chesco Sunka, James Kito, Isimania Mmari, Phillbert Luvingo, Denis Chaha na John Denis.Wamiliki hao walionesha tofauti zao za kiutendaji mbele ya waziri huyo na kufichua mzozo waliosema kuwa ni chanzo pia cha serikali kutolipwa tozo na kodi mbalimbali tangu mgodi huo uanze mwaka 2017.Tofauti hiyo ilijitokeza baada ya John Denis kusoma taarifa ya mgodi huo iliyozungumzia zaidi mchango wao wa maendeleo ya kijiji kilichopo jirani na mgodi huo cha Mkulula na baadaye Josephat Manko kupinga taarifa hiyo na kutoa nyingine iliyofichua udanganyifu huo ulioungwa mkono na wamiliki sita.Manko alimrushia lawama Masuka akidai amekuwa mbabe, anayedharau washirika wenzake katika kampuni na msiri asiyetaka taarifa mbalimbali za uzalishaji na uendeshaji wa mgodi huo ziwe wazi.Alisema katika uongozi wa Masuka, viroba 21,150 vya mchanga wa dhahabu vilizalishwa huku asilimia 20 vikitolewa kwa wafanyakazi wanaosimamia mgodi, serikali ya kijiji na Halmashauri ya Wilaya ya Iringa.Na viroba 932 vyenye thamani ya shilingi milioni 173 vilitolewa kama tozo ya mrabaha wa serikali, fedha ambazo mpaka sasa hazijulikani zilipo kwa sababu hazijawasilishwa serikalini, alisema.Manko alisema utetezi wa mkurugenzi wake kuhusu zilipo fedha hizo umekuwa ukielekezwa kwenye mchango wa kampuni yao kwenye ujenzi wa Kituo cha Afya cha Mkulula ambacho hata hivyo kimechangiwa Sh milioni 61 tu kwa ajili ya ujenzi wa wodi za kulaza wanaume na wanawake.Aidha, mgawo wa fedha za kijiji, shilingi milioni nne haujawasilishwa na hatujui pia zilipokwenda shilingi 14.4 za mgawo wa Halmashauri ya Wilaya ya Iringa, Manko alimwambia Naibu Waziri huyo.Tunahitaji kumsaidia Rais John Magufuli ili rasilimali hii inufaishe Watanzania wote. Hatujui dhahabu inayozalishwa katika mgodi wetu huu inauzwa wapi. Kila kitu kinafanywa na mkurugenzi huyo, alisema.Masuka alidai hakuna udanganyifu uliofanywa katika uongozi wake na mgawo unaotokana na kinachozalishwa umefanywa kwa kuzingatia sheria na taratibu huku ukihusisha wawakilishi wa serikali.Nimekuja kufuatilia mapato ya serikali, kuna mapato yamepotea hapa; kuna mtu alikuwa anapokea mapato ya serikali na hayafikishi kunakostahili, naomba niondoke naye, alisema Naibu Waziri.Ofisi ya Madini Kanda ya Nyanda za Juu Kusini inaonesha mgodi huo unadaiwa Sh milioni 128 mrabaha wa serikali.Alisema fedha hizo ni zile tu zinazotokana na mauzo ya dhahabu inayopatikana kutoka kwenye viroba vya mchanga wa dhahabu na si kwa dhahabu inayopatikana moja kwa moja katika machimbo hayo.Tunataka fedha za serikali zilipwe na zisipopatikana, hatua kali za kisheria ni lazima zichukuliwe. Naagiza wamiliki hawa wakamatwe, wakatoe maelezo na kuahidi lini watalipa fedha hizo, alisema na baadaye Polisi waliokuwepo katika ziara hiyo wakawakamata wamiliki hao na kuondokana nao.  <topic>: KITAIFA 